[pic] | COMISIA COMUNITĂŢILOR EUROPENE |

Bruxelles, 1.6.2010

COM(2010) 242 final

RAPORTUL COMISIEI CĂTRE CONSILIU ȘI PARLAMENTUL EUROPEAN

RAPORT ANUAL HONG KONG 2009

Cuvânt introductiv la cel de-al 12-lea Raport anual privind Hong Kong al Comisiei către Consiliu și Parlamentul European

Catherine Ashton, Înaltul Reprezentant al Uniunii pentru afaceri externe și politica de securitate, vicepreședintă a Comisiei Europene

Mă bucur să pot furniza cuvântul introductiv la cel de-al 12-lea Raport anual privind Hong Kong al Comisie Europene, care se concentrează pe evoluțiile din 2009. Relațiile și cooperarea între Uniunea Europeană și Hong Kong au continuat să progreseze într-o direcție foarte bună, în ceea ce privește comerțul, investițiile și dialogul cu privire la chestiuni de interes comun.

Comisia Europeană a continuat să urmărească atent evoluțiile politice, instituționale, economice și sociale din Hong Kong. Aplicarea principiului „o țară, două sisteme” rămâne satisfăcătoare, întrucât au fost respectate drepturile și libertățile fundamentale ale populației din Hong Kong, a fost protejat statul de drept și au fost menținute economia de piață și un mediu de afaceri pozitiv.

În această perioadă de recesiune economică, legăturile financiare și economice puternice între Uniunea Europeană și Hong Kong au fost foarte valoroase. Economia Hong Kong-ului a ieșit din criza financiară globală fără probleme sistemice majore. Având una dintre cele mai mari comunități europene de afaceri din Asia și fiind un pol financiar și economic al regiunii, Hong Kong-ul va continua să aibă o importanță strategică ca partener comercial și de investiții pentru Europa, în momentul în care relansăm propria noastră creștere economică.

Guvernul Regiunii administrative speciale Hong Kong a publicat, de asemenea, un set de propuneri pentru alegerea organului legislativ și a premierului în 2012, în urma unei consultări publice cu privire la acest subiect. Uniunea Europeană continuă să sprijine cu tărie realizarea unor progrese timpurii și substanțiale către obiectivul unor alegeri universale veritabile, în conformitate cu Legea fundamentală din Hong Kong și dorințele poporului său.

Hong Kong continuă să fie un actor important în regiune, iar Uniunea Europeană, în temeiul dispozițiilor din noul Tratat de la Lisabona, va fi capabilă să intensifice și mai mult legăturile cu acesta, în special prin oficiul nostru de acolo.

Catherine Ashton |

Regiunea administrativă specială Hong Kong: Raport anual 2009

Introducere

De la retrocedarea Regiunii administrative speciale Hong Kong către China continentală, în urmă cu peste 12 ani, Comisia Europeană urmărește cu atenție evoluțiile economice și politice ale Regiunii administrative speciale (RAS) Hong Kong, pentru a-și îndeplini angajamentul luat în 1997 înaintea Parlamentului European de a prezenta un raport anual privind evoluția situației din Hong Kong. Acesta este al doisprezecelea raport, vizând anul 2009.

Pe parcursul acestei perioade, principiul „o țară, două sisteme”, astfel cum a fost stabilit în Declarația chino-britanică și în Legea fundamentală a Hong Kong-ului, a funcționat corespunzător. Drepturile și libertățile fundamentale ale populației din Hong Kong au fost respectate, statul de drept a fost protejat, iar sistemul economiei de piață și mediul de afaceri au fost menținute.

În 2009, relațiile bilaterale și cooperarea între Uniunea Europeană și Hong Kong au continuat să se extindă. Uniunea Europeană s-a menținut pe locul doi printre cei mai mari parteneri comerciali ca mărime ai Hong Kong-ului, în pofida unei diminuări a comerțului bilateral. Uniunea Europeană este cea mai mare sursă de investiții străine directe pentru Hong Kong (după China continentală și Insulele Virgine Britanice). Hong Kong este locația uneia dintre cele mai importante comunități europene de afaceri din Asia, prin urmare el este un partener strategic al Uniunii Europene în ceea ce privește comerțul și investițiile.

Uniunea Europeană acordă o importanță deosebită stabilității, prosperității, dezvoltării democratice a Hong Kong-ului, precum și progresului acestuia către îndeplinirea obiectivului major, și anume votul universal real în Hong Kong, în conformitate cu Legea fundamentală a RAS Hong Kong și cu dorințele populației din regiune. Prin urmare, UE va continua să sprijine progresul rapid și semnificativ către acest obiectiv.

Evoluții politice

În anul 2009, Comisia Europeană a continuat să monitorizeze cu atenție evoluțiile politice, instituționale și sociale din Hong Kong, în conformitate cu angajamentul luat în 1997 în fața Parlamentului European. În 2009, acest proces a făcut obiectul propunerilor guvernului din Hong Kong de reformare a metodelor electorale din 2012 pentru alegerea premierului și desemnarea Consiliului legislativ.

La 15 ianuarie 2009, șeful executivului din Hong Kong, Donald Tsang, a anunțat amânarea consultării publice organizate de guvernul din Hong Kong cu privire la reformarea metodelor electorale pentru alegerile din 2012, prevăzută inițial pentru prima jumătate a anului 2009, pentru a permite guvernului să se axeze pe abordarea „problemelor economice și a nivelului de trai”, ca urmare a efectelor crizei financiare.

La 18 noiembrie, guvernul Regiunii administrative speciale Hong Kong a publicat documentul de consultare cu privire la procesul electoral din 2012 pentru alegerea premierului și a organului legislativ. Acest proces va avea o influență semnificativă asupra progresului orașului către realizarea votului universal. Documentul de consultare privind metodele de alegere a șefului executivului și de formare a Consiliului legislativ din 2012 („documentul de consultare”) a făcut obiectul unei consultări extinse pe o perioadă de trei luni, în cadrul căreia cetățenii au fost invitați să prezinte observații cu privire la propunerile înaintate de guvern. Perioada de consultare s-a încheiat la 19 februarie 2010.

Henry Tang, Secretarul-șef al administrației a anunțat consultarea în cadrul Consiliului legislativ și a subliniat că introducerea în 2012 a unui sistem electoral mai democratic în Hong Kong ar reprezenta o etapă esențială către alegeri prin vot direct în 2017. Guvernul din Hong Kong a subliniat că propunerile erau conforme cu Decizia Comitetului permanent al Congresului Popular Național privind aspectele referitoare la metodele de selectare a premierului și de formare a Consiliului legislativ.

Documentul de consultare propune ca în 2012, numărul de locuri în organul legislativ să crească de la 60 la 70. Cinci dintre ocupanții acestor locuri vor fi aleși direct prin circumscripții geografice, iar celelalte cinci locuri ar urma să fie atribuite circumscripțiilor funcționale, menținându-se astfel raportul dintre locurile alese direct și cele funcționale. În documentul de consultare s-a prezentat posibilitatea ca cele cinci locuri noi să fie atribuite prin vot între membrii aleși ai consiliilor districtuale.

În ceea ce privește metoda de alegere a șefului executivului din Hong Kong, documentul de consultare propune extinderea Comitetului electoral, a cărui atribuție este de a-l alege pe șeful orașului, astfel încât numărul membrilor în comitet să sporească de la 800 la 1 200, „pentru a îndeplini cerința privind realizarea de progrese treptate și sistematice, oferind membrilor comunității o mai mare posibilitate de a participa la alegeri și pentru a ameliora reprezentativitatea Comitetului electoral”. Aceasta s-ar putea realiza prin adăugarea unui număr de 100 de membri pentru fiecare dintre cele patru sectoare reprezentate în cadrul Comitetului electoral. Pragul pentru numirea în Comitetul electoral ar urma să fie menținut la actualul coeficient de o optime din numărul total al membrilor acestui colegiu electoral (respectiv, 150 de voturi din numărul sporit de membri - 1 200). Documentul de consultare a propus, de asemenea, menținerea cerinței actuale potrivit căreia șeful executivului nu trebuie să fie afiliat politic.

Documentul de consultare prezentat de guvern privind reformele electorale din 2012 nu a beneficiat de susținerea membrilor taberei pan-democratice din Hong Kong, care ar dori ca votul universal real să fie instituit cât mai curând posibil. Aceștia consideră că documentul de consultare nu merge suficient de departe. Răspunzând acestor motive de îngrijorare, Secretarul-șef al administrației, Henry Tang, a declarat că „decizia Comitetului permanent al Congresului Popular Național nu impune nicio condiție prealabilă potrivit căreia progresele democratice ar trebui să fie realizate pentru alegerile din 2012 înainte de a se putea introduce votul universal pentru șeful executivului și pentru Consiliul legislativ. Totuși, dacă s-ar putea realiza un progres în privința evoluției constituționale în 2012, acest lucru ar favoriza o tranziție durabilă a sistemului electoral din Hong Kong către votul universal”.

Documentul de consultare nu abordează existența pe termen lung a circumscripțiilor funcționale. În timpul unei sesiuni de întrebări și răspunsuri în Consiliul legislativ din 15 octombrie 2009, șeful executivului, Donald Tsang, a admis că locurile în circumscripțiile funcționale „nu sunt compatibile în totalitate” cu principiile votului universal și egal și că aceste circumscripții funcționale nu pot fi menținute în forma lor actuală. Legiuitorii din tabăra pan-democratică din Hong Kong au solicitat abolirea completă a circumscripțiilor funcționale.

La 28 decembrie 2009, șeful executivului, Donald Tsang, s-a întâlnit la Beijing cu președintele Chinei, Hu Jintao, și cu primul ministru, Wen Jiabao, în cadrul vizitei sale anuale obligatorii. Potrivit informațiilor transmise de mass-media, președintele Hu i-a cerut lui Donald Tsang să abordeze în mod adecvat și eficace evoluțiile politice, pentru a menține armonia și stabilitatea în Hong Kong. De asemenea, premierul Wen Jiabao i-a solicitat lui Donald Tsang să propună o soluție mai eficace la „conflictele profund înrădăcinate” din Hong Kong. Guvernul din Hong Kong ar trebui să își prezinte spre finele anului 2010 propunerile de modificare a metodelor electorale pentru 2012. Pentru adoptare, este necesar votul favorabil al unei majorități de două treimi din legiuitori.

Comisia Europeană continuă să acorde un interes deosebit evoluțiilor politice din Hong Kong și ia notă de propunerile guvernului RAS Hong Kong cu privire la reforma electorală din 2012, precum și de dezbaterea publică în desfășurare privind evoluția constituțională a Hong Kong-ului. Potrivit Comisiei Europene, cea mai bună garanție a stabilității și prosperității Hong Kong-ului constă în trecerea la un sistem de vot universal real, în conformitate cu Legea fundamentală și cu prevederile deciziei Comitetului permanent a l Congresului Popular Național din 2007. Prin urmare, guvernul din Hong Kong și toate partidele în cauză sunt încurajate să inițieze un dialog care va facilita și va accelera acest proces.

Rezidenții din Hong Kong organizează anual o comemorare publică în cadrul căreia aprind lumânări pentru a marca 20 de ani de la confruntările dintre guvernul Chinei și mișcarea studențească din Piața Tien'an Men din 4 iunie 1989.

Participarea la comemorarea din 2009 a depășit așteptările (organizatorii au estimat 150 000 de persoane; poliția a estimat 62 800), ceea ce a făcut ca evenimentul să aibă probabil cea mai mare participare de la comemorarea din 1990. Șeful executivului, Donald Tsang, a afirmat în fața Consiliului legislativ că înțelege sentimentele populației din Hong Kong cu privire la data de 4 iunie. „Însă incidentul a avut loc cu mult timp în urmă. Dezvoltarea țării a atins rezultate extraordinare și a adus prosperitate economică în Hong Kong. Am convingerea că populația din Hong Kong va aprecia cu obiectivitate dezvoltarea națiunii”.

Astfel de evenimente, inclusiv demonstrațiile anuale de la 1 iulie, ilustrează că principiul „o țară, două sisteme” funcționează corespunzător în Hong Kong. De asemenea, acestea arată că, în general, drepturile și libertățile garantate în temeiul Legii fundamentale din RAS Hong Kong, precum libertatea de exprimare și de întrunire sunt respectate. Cu toate acestea, mai multe asociații de jurnaliști din Hong Kong și-au exprimat îngrijorarea din ce în ce mai mare cu privire la libertatea presei, în special cu privire la incidente în cadrul cărora poliția din China continentală a luat măsuri împotriva jurnaliștilor din Hong Kong care relatau evenimente petrecute pe continent (precum evenimentele din Regiunea autonomă a Chinei continentale Xinjiang). La 9 septembrie 2009, șeful executivului, Donald Tsang, a afirmat că guvernul a transmis opiniile jurnaliștilor la Oficiul Consiliului de Stat pentru relațiile cu Hong Kong și Macao, precum și autorităților din Xinjiang.

Comisia Europeană a luat act, de asemenea, de incidentele de la frontieră și de problemele privind imigrația, care constituie motive de îngrijorare și care ar putea determina decizii de repatriere și alte măsuri care implică restricționarea drepturilor și libertăților fundamentale, precum cazul dizidentului chinez Zhou Yongjun sau protestul de la punctul de frontieră Lo Wu din 27 decembrie 2009, în sprijinul activistului Liu Xiaobo din China continentală, autor al Cartei 08.

La 28 august 2009, Comitetul pentru eliminarea discriminării rasiale al Organizației Națiunilor Unite (CEDR ONU) a publicat raportul său periodic privind China, inclusiv Hong Kong și Macao. Acesta recomandă adoptarea de către Hong Kong a unei legi privind refugiații „în vederea stabilirii unei proceduri cuprinzătoare pentru examinarea solicitărilor individuale de azil”. Ca răspuns la aceste observații, guvernul din Hong Kong a afirmat într-un comunicat de presă că „solicitările de azil depuse în Hong Kong erau administrate direct de către UNHCR, care ia decizii privind selectarea refugiaților reali și reinstalarea ulterioară a acestora”. În ceea ce privește Ordonanța privind discriminarea rasială adoptată în 2008, CEDR ONU și-a exprimat îngrijorarea privind definiția discriminării rasiale conținute în legislația Hong Kong-ului, „care nu este pe deplin conformă cu articolul 1 din Convenție, deoarece nu definește în mod clar discriminarea indirectă pe motive lingvistice și nu include statutul de imigrant și naționalitatea printre motivele interzise de discriminare”.

La 2 septembrie 2009, președintele Curții Supreme de Justiție, Andrew Li, și-a anunțat pensionarea anticipată. El urmează să demisioneze în septembrie 2010 pentru a-i permite succesorului său de a numi succesorii mai multor judecători cu vechime care urmează să se pensioneze în următorii cinci ani. Comisia Europeană recunoaște contribuția președintelui Curții Supreme de Justiție Li la păstrarea independenței judiciare a Hong Kong-ului, un element esențial în menținerea modului de viață din Hong Kong, a respectului pentru statul de drept și libertățile fundamentale. Așa cum a afirmat domnul Li la 11 ianuarie 2010 cu ocazia ceremoniei de inaugurare a Anului Juridic”, „Sistemul juridic independent are un rol constituțional vital în asigurarea conformității depline a actelor executivului și ale organului legislativ cu Legea fundamentală, precum și în asigurarea garantării depline a legii și drepturilor și libertăților noastre fundamentale, care stau la baza sistemului din Hong Kong”.

Anul 2009 a cunoscut, de asemenea, o îmbunătățire a legăturilor diplomatice dintre Hong Kong și Taiwan. Această îmbunătățire este salutată de către Comisia Europeană. Secretarul pentru afaceri constituționale și continentale, Stephen Lam, a efectuat o vizită la Taipei în perioada 5-6 iunie 2009, la invitația Consiliului pentru afaceri continentale din Taiwan, pentru a analiza și discuta aspectele care vor contribui la sporirea cooperării între cele două părți. Stephen Lam este primul ministru din Hong Kong care vizitează Taiwanul în calitate oficială de la retrocedarea Hong Kong-ului către China continentală, în 1997. Atât Hong Kong, cât și Taiwan au convenit asupra instituirii unor organisme neguvernamentale pentru promovarea cooperării în domeniul comerțului, al economiei, turismului, investițiilor și în alte sectoare. În declarația sa din octombrie 2009 privind liniile de politică, șeful executivului a anunțat înființarea unui consiliu de promovare și cooperare economică și culturală Hong Kong - Taiwan, în vederea promovării cooperării dintre cele două părți.

În ansamblu, Comisia Europeană consideră că principiul „o țară, două sisteme” a continuat să funcționeze corespunzător în RAS Hong Kong și că drepturile și libertățile populației acestei regiuni, garantate în Declarația comună chino-britanică și în Legea fundamentală, sunt, în general, respectate.

Evoluții economice și comerciale

Economia și sistemul financiar din Hong Kong au ieșit din criza financiară globală fără a se confrunta cu probleme sistemice majore. Economia acestei regiuni a înregistrat o îmbunătățire progresivă în anul 2009 și și-a reluat progresiv creșterea pozitivă în contextul unei economii chineze solide. În ceea ce privește anul 2009 în ansamblu, PIB-ul a scăzut în termeni reali cu 2,7 %, aceasta fiind prima recesiune anuală de la criza financiară asiatică din 1998. Guvernul din Hong Kong și-a asumat cheltuieli de 87,6 miliarde HK$ (8,1 miliarde EUR) în doi ani, echivalentul a 5,2 % din PIB, pentru protejarea economiei de efectele crizei financiare globale, ceea ce a contribuit la păstrarea încrederii. Rata șomajului s-a îmbunătățit, atingând 4,9 % în al patrulea trimestru, față de valoarea de vârf de 5,4 % în al doilea trimestru. Presiunea inflaționistă s-a redus rapid, indicele compus al prețurilor de consum crescând cu 1 %, o diferență semnificativă față de 5,6 % în 2008.

Hong-Kong își menține competitivitatea ca centru financiar internațional și, în același timp, se orientează din ce în ce mai mult serviciile către piața chineză. În ceea ce privește serviciile financiare, Hong Kong s-a poziționat ca centru offshore pentru yuan renminbi (RMB) și ca teren de testare pentru liberalizarea contului de capital al Chinei. Cu sprijinul guvernului central, Hong Kong a început lansarea noilor produse și servicii în RMB în anul 2009. Cea mai importantă evoluție a fost schema de regularizare a operațiunilor comerciale transfrontaliere în RMB, prin care Hong Kong a devenit prima jurisdicție offshore care a participat la programul pilot pentru Guangdong. Băncilor din Hong Kong care operează în China continentală li s-a permis să emită obligațiuni RMB în Hong Kong. În octombrie, administrația centrală a lansat primele obligațiuni de stat în valută RMB în Hong Kong, însumând 6 miliarde CNY (659 milioane EUR).

Ca urmare a unei creșteri semnificative a lichidităților la nivel global, Hong Kong a atras un aflux de capital fără precedent în 2009. Potrivit Autorității monetare din Hong Kong, pe piețele de active din Hong Kong au intrat în total 640 miliarde HK$ (59 miliarde EUR) reprezentând capital străin, întrucât investitorii străini căutau refugii pentru fonduri, precum și expunerea la economia chineză aflată în creștere rapidă. Peste jumătate din afluxul de capital a fost legat de activitățile de majorare a capitalului ale întreprinderilor din China continentală cu sediul în Hong Kong. Astfel, Bursa din Hong Kong a devenit cea mai mare piață a ofertei publice inițiale ( initial public offering, IPO) din lume în 2009. În ceea ce privește piața proprietăților imobiliare, prețurile proprietăților rezidențiale au crescut în medie cu 27 % în 2009, iar prețurile apartamentelor de lux au revenit la valorile de vârf din 1997. Se presupune că factorii care au determinat creșterea prețurilor au fost achizițiile speculative și apetitul cumpărătorilor din China continentală pentru proprietățile din Hong Kong. Prin urmare, Secretarul pentru finanțe a introdus o serie de măsuri în propunerile bugetare pentru 2010­2011 menite să diminueze activitatea pe piața imobiliară și riscul apariției unor prețuri speculative la active.

Economia Hong Kong-ului se bazează foarte mult pe servicii financiare, ceea ce determină guvernul să caute noi domenii de creștere pentru a putea face față provocărilor economice. Hong Kong-ul va facilita dezvoltarea a șase industrii bazate pe cunoaștere: încercările de conformitate și certificarea, industria ecologică, inovarea și tehnologia, industria culturală și cea creativă, serviciile medicale și serviciile educaționale. Comisia Europeană salută perspectiva de a examina cooperarea și schimburile cu Hong Kong în domenii comune de interes, în special în domeniul încercărilor pentru conformitate și al certificării, industria ecologică, inovarea și tehnologia și industriile creative.

Hong Kong-ul a acționat cu promptitudine pentru a pune în aplicare angajamentul său de a susține standardul OCDE privind schimbul efectiv de informații în materie fiscală, în urma procesului G20. O modificare a legislației fiscale aferente a fost anunțată la începutul anului 2009, iar proiectul de modificare a fost adoptat în unanimitate în ianuarie 2010. Comisia Europeană salută această măsură. În prezent, Hong Kong este pregătit să semneze acorduri mai cuprinzătoare privind dubla impunere cu țări terțe, inclusiv cu unele state membre ale Uniunii Europene.

În mai 2009 a fost semnat un instrument menit să faciliteze integrarea economică între Hong Kong și China, și anume Suplimentul VI la Acordul pentru un parteneriat economic consolidat (CEPA). Hong Kong și China au convenit un pachet privind o mai mare liberalizare a comerțului cu servicii, precum și măsurile de sporire a cooperării financiare. Suplimentul VI a inclus, de asemenea, măsuri pentru punerea în aplicare anticipată și cu titlu experimental a liberalizării anumitor sectoare de servicii în provincia Guangdong. Aceste măsuri au avut ca scop sporirea cooperării între Guangdong și Hong Kong în industria serviciilor. Participarea întreprinderilor europene la diversele acorduri CEPA este în creștere ușoară, cu 151 de prestatori de servicii în 2009 dintr-un total de peste 1 300 de întreprinderi din Hong Kong. Cooperarea cu guvernul din Hong Kong a avut o importanță deosebită pentru răspândirea informațiilor cu privire la CEPA în cadrul comunității europene de afaceri.

Pe lângă CEPA, guvernul din Hong Kong a adoptat o abordare mai proactivă față de acordurile de liber schimb cu alți parteneri comerciali, încercând să amelioreze accesul sectorului serviciilor la piețele externe. Hong Kong va continua să sprijine sistemul comercial multilateral, angajându-se în același timp în discuții privind acorduri bilaterale de liber schimb, cu condiția ca acestea să fie conforme cu cerințele OMC și să poată contribui la liberalizarea comerțului multilateral. În 2009, Hong Kong a încheiat negocierile cu privire la un acord de liber schimb cu Noua Zeelandă, care s-a concretizat într-un Acord pentru un parteneriat economic consolidat. De asemenea, au fost inițiate discuții cu Chile, Peru, Malaezia și AELS.

Cooperarea dintre Uniunea Europeană și Hong Kong

În 2009, relațiile bilaterale și cooperarea dintre UE și Hong Kong au continuat să se extindă, pe baza unui interes comun privind abordarea provocărilor comune și globale. Hong Kong-ul este un partener comercial și investițional strategic al Uniunii Europene. De asemenea, Hong Kong are un rol important ca platformă de intermediere pentru fluxurile comerciale și investiționale între Uniunea Europeană și China.

În 2009, Uniunea Europeană s-a menținut pe locul doi printre cei mai mari parteneri comerciali ai Hong Kong-ului, după China continentală. De asemenea, în același an, Hong Kong a fost al 17-lea cel mai mare partener al Uniunii Europene. Schimburile comerciale bilaterale totale între Uniunea Europeană și Hong Kong au scăzut cu 10,4 % până la 29,2 miliarde EUR, din cauza efectelor crizei financiare globale.

După China continentală și Insulele Virgine Britanice, Uniunea Europeană a fost cel mai mare investitor străin în Hong Kong, contribuind cu aproximativ 10 % la totalul capitalului investițiilor străine directe (ISD) în 2008. În același timp, investițiile Hong Kong-ului în Europa s-au dezvoltat constant și au devenit una dintre sursele importante de investiții directe din Asia.

În pofida crizei economice globale, Hong Kong a continuat să atragă un număr mare de cetățeni europeni care locuiesc și lucrează pe teritoriul său, numărul acestora ridicându-se la aproximativ 28 320 la sfârșitul anului 2009, conform cifrelor oficiale furnizate de autoritatea pentru migrație din Hong Kong. Aceasta reprezintă încă una dintre cele mai mari concentrări de cetățeni ai Uniunii Europene în Asia și continuă să fie un factor motivant pentru implicarea Uniunii Europene în Hong Kong. Un studiu privind investițiile efectuat de către Departamentul pentru recensământ și statistică din Hong Kong a arătat că în iunie 2009 existau 1 252 de sedii regionale și 2 328 de birouri regionale în Hong Kong reprezentând întreprinderi-mamă situate în afara Hong Kong-ului. Dintre acestea, Uniunea Europeană continuă să fie cea mai mare sursă de întreprinderi străine pe teritoriul Hong Kong-ului, cu 419 sedii regionale și 679 birouri regionale. Prezența întreprinderilor din Uniunea Europeană acoperă o mare varietate de sectoare, în special servicii financiare și de afaceri, comerț, logistică și, în prezent, inclusiv proiecte de construcții și infrastructură.

Relațiile Uniunii Europene cu Hong Kong, caracterizate de aceste fluxuri comerciale și economice semnificative și de prezența importantă a Uniunii Europene în teritoriu, sunt definite de cadrul de politică prevăzut de Comunicarea Comisiei „Uniunea Europeană, Hong Kong și Macao: posibilități de cooperare pentru perioada 2007-2013”. Aceasta stabilește o serie de obiective ambițioase, concepute pentru a dezvolta relațiile dintre Uniunea Europeană și Hong Kong prin aprofundarea și extinderea cooperării în zone esențiale de interes reciproc.

Cooperarea dintre Uniunea Europeană și Hong Kong a fost consolidată în 2009, primul an în care a funcționat programul UE de informare pentru întreprinderi („European Union Business Information Programme”, EUBIP) pentru Hong Kong și Macao. Acesta a reprezentat punerea în aplicare a unui program de lucru alcătuit din evenimente tematice de afaceri desfășurate în parteneriat strâns cu întreprinderi și asociații industriale relevante din Uniunea Europeană și Hong Kong. Domeniile vizate în 2009 au fost: schimburile în materie de reglementare, serviciile financiare, mediul, proprietatea intelectuală și siguranța alimentelor/produselor. Un exemplu în acest sens este seminarul care s-a bucurat de o participare numeroasă, privind reglementarea substanțelor chimice în Uniunea Europeană (REACH), în cadrul căruia au fost prezenți experți ai Agenției Europene pentru Produse Chimice și care a fost sprijinit de guvernul din Hong Kong. Astfel, EUBIP se dovedește a fi un instrument important pentru promovarea mai bunei înțelegeri și schimbului de cunoștințe dintre Hong Kong și Uniunea Europeană.

Cel de-al treilea dialog structurat între Comisia Europeană și Hong Kong a avut loc în Hong Kong la 17 decembrie 2009. Acesta s-a dovedit a fi o platformă eficientă de înalt nivel pentru ca oficialii ambelor părți să extindă în continuare relațiile bilaterale prin dialog concret și cooperare. Cel de-al treilea dialog s-a axat pe semnalele incipiente de redresare din criza financiară globală. Prin discuții concrete, părțile au convenit să continue consolidarea cooperării bilaterale, inclusiv prin EUBIP, cu privire la servicii financiare, tehnologia informației și comunicațiilor, mediu, aspecte referitoare la standardizare și educație și, de asemenea, să extindă cooperarea și inițiativele privind încercările de conformitate și certificarea, inovarea și tehnologia și industriile creative. Aceste domenii fac parte din cele șase industrii bazate pe cunoaștere pe care Hong Kong dorește să le dezvolte în continuare. Vor fi consolidate, de asemenea, canalele pentru schimbul de informații cu privire la normele de reglementare și tehnice ale Uniunii Europene, pașapoartele electronice și legislația financiară.

Numărul de vizite la nivel înalt ale Comisiei în Hong Kong a crescut în 2009, contribuind astfel la consolidarea relațiilor bilaterale dintre Uniunea Europeană și Hong Kong și la dezvoltarea noilor inițiative de cooperare, în domenii precum aviația, serviciile financiare, sănătatea și protecția consumatorilor, inițiativele de combatere a corupției, educația și comerțul, precum și la aprofundarea dialogului în curs în domeniul impozitării veniturilor din economii. Profesorul K. C. Chan, Secretarul pentru servicii financiare și trezorerie a efectuat o vizită la Bruxelles în mai 2009 pentru a discuta reglementările de pe piața financiară. Un grup din partea Comitetului Economic și Social a efectuat o vizită pentru a se întâlni cu reprezentanți ai societății civile din Hong Kong, în iulie 2009.

Beneficiind de cea mai mare expertiză financiară din Asia, o piață bine reglementată și un sistem de arbitraj corespunzător, Hong Kong este un candidat puternic pentru a deveni o platformă regională pentru comerțul cu produse financiare inovatoare, ecologice, beneficiind eventual de experiența UE cu privire la comercializarea cotelor de emisii de dioxid de carbon prin sistemul european de comercializare a drepturilor de emisii (ETS). Hong Kong a avut, de asemenea, o prezență activă la Copenhaga, Secretarul pentru mediu, Edward Yau, participând la conferință ca membru al delegației chineze. Societatea civilă din Hong Kong a fost, de asemenea, bine reprezentată.

Comisia Europeană regretă faptul că relațiile dintre Uniunea Europeană și Hong Kong în domeniul aviației au înregistrat un progres redus în 2009. Comisia a menținut contactele cu oficialii din Hong Kong, insistând ca aceștia să actualizeze acordurilor bilaterale în domeniul serviciilor aeriene cu statele membre ale Uniunii Europene și să confere certitudine juridică acordurilor existente fie prin introducerea unei clauze privind denumirea Uniunii, fie prin opțiunea unui acord orizontal în domeniul serviciilor aeriene. Schimburile dintre experții UE și cei din Hong Kong vor continua, însă acestea nu au dat rezultate până în prezent, întrucât Hong Kong rămâne una dintre puținele jurisdicții din Asia care nu recunoaște încă denumirea UE.

Concurența este un domeniu al schimburilor bilaterale. Guvernul din Hong Kong a confirmat în timpul dialogului structurat din 2009 faptul că proiectul de lege privind concurența, care se află încă în faza de concept, va fi adoptat în anul legislativ 2009-2010. Comisia Europeană îndeamnă Hong Kong să adopte cât mai repede proiectul de lege privind concurența.

În regiune, Hong Kong este un centru al presei libere și al libertății de exprimare, un important centru media și poartă către China continentală. Eforturile Uniunii Europene în domeniul diplomației publice au continuat să se concentreze pe sporirea vizibilității Uniunii Europene în Hong Kong și pe furnizarea de informații prompte și semnificative cu privire la politicile comerciale și de reglementare ale Uniunii Europene, energia și schimbările climatice, reglementările financiare, dialogul intercultural, alegerile pentru Parlamentul European, Tratatul de la Lisabona și rolul Uniunii Europene în lume. Aceste eforturi au fost posibile datorită muncii în echipă a Reprezentanței Uniunii Europene în Hong Kong și a statelor membre reprezentate oficial în acest teritoriu.

Perspective pentru viitor

Economia Hong Kong-ului a avut capacitatea unei redresări reale în urma impactului crizei financiare globale, pe baza unor fundamente economice și financiare solide și a unei economii de piață deschise. Menținerea unei direcții constante de redresare și statutul Hong Kong-ului de centru financiar internațional, bazat pe statul de drept, independența judiciară și un mediu juridic stabil vor fi factori importanți pentru dezvoltarea comerțului și investițiilor europene în Hong Kong în 2010 și pe termen lung.

De asemenea, Hong Kong se confruntă cu dubla provocare de a continua să se dezvolte ca platformă unică pentru comerț, cooperare economică și investiții cu China continentală, în special în regiunea deltei Râului Perlelor, și de a-și menține rolul de intermediar financiar între China continentală și restul lumii.

Hong Kong va continua să reprezinte un partener important pentru Uniunea Europeană în Asia, datorită schimburilor noastre bilaterale în domeniul comerțului și al fluxurilor de investiții, cooperării economice extinse, precum și intereselor și prezenței europene sporite. Uniunea Europeană își va menține angajamentul substanțial față de guvernul RAS Hong Kong în sensul accelerării schimburilor noastre în materie de reglementare, facilitării comerțului și extinderii cooperării noastre în domenii de interes comun, inclusiv sănătatea, mediul și noile tehnologii. Se va acorda o atenție deosebită îmbunătățirii schimbului de cunoștințe și experiență cu privire la aspecte legate de concurență, servicii financiare, certificare și migrație. Ar trebui să se dezvolte în continuare schimburile și contactele interpersonale, astfel încât populația din Hong Kong să beneficieze de diversitatea culturală a Europei, iar europenii să poată învăța din cultura Hong Kong-ului, ca loc de întâlnire dintre Orient și Occident.

Intrarea în vigoare a Tratatului de la Lisabona în decembrie 2009 ar trebui să aibă drept rezultat intensificarea eforturilor comune ale Comisiei Europene și ale statelor membre ale Uniunii Europene pentru creșterea vizibilității Uniunii Europene în Hong Kong. Tratatul a fost primit cu căldură de către autoritățile din Hong Kong. De la instituirea acestuia la 1 ianuarie 2010, Reprezentanța Uniunii Europene în Hong Kong și Macao (denumit anterior Reprezentanța Comisiei Europene) reprezintă Uniunea Europeană în calitate de coordonator și negociator în această regiune administrativă specială. Aceasta va continua să depună eforturi pentru îmbunătățirea relațiilor dintre Uniunea Europeană și Hong Kong.